LIETUVOS RESPUBLIKOS VYRIAUSYBĖ

N U T A R I M A S

DĖL LIETUVOS RESPUBLIKOS GYVENTOJŲ PAJAMŲ MOKESČIO ĮSTATYMO 20 STRAIPSNIO PAKEITIMO IR PAPILDYMO ĮSTATYMO PROJEKTO NR. XP-2295

2007 m. rugsėjo 19 d. Nr. 985

Vilnius

Vadovaudamasi Lietuvos Respublikos Seimo statuto (Žin., 1994, Nr. 15-249; 1999, Nr. 5-97; 2000, Nr. 86-2617; 2004, Nr. 165-6025) 138 straipsnio 3 dalimi ir atsižvelgdama į Lietuvos Respublikos Seimo valdybos 2007 m. birželio 22 d. sprendimą Nr. 1698, Lietuvos Respublikos Vyriausybė nutaria:

1. Iš esmės pritarti Lietuvos Respublikos gyventojų pajamų mokesčio įstatymo 20 straipsnio pakeitimo ir papildymo įstatymo projektui Nr. XP-2295 (toliau vadinama − Įstatymo projektas), tačiau, atsižvelgiant į tai, kad priėmus Įstatymo projektą valdžios sektoriaus biudžetas, preliminariu vertinimu, per metus papildomai iš gyventojų pajamų mokesčio netektų iki 167 mln. litų pajamų, taip pat į tai, kad Nacionalinės demografinės (gyventojų) politikos strategijos šeimos gerovės įgyvendinimo 2008–2010 metų priemonių plane, patvirtintame Lietuvos Respublikos Vyriausybės 2007 m. rugsėjo 5 d. nutarimu Nr. 948 (Žin., 2007, Nr. 98-3977), akcentuojamas paramos daugiavaikėms šeimoms didinimas, siūlyti Lietuvos Respublikos Seimui šiame etape remti vaikus auginančius asmenis, prie pagrindinio neapmokestinamojo pajamų dydžio pridedant 20 procentų šios sumos už pirmą vaiką, 50 procentų šios sumos − už antrą vaiką, po 100 procentų šios sumos − už trečią ir kiekvieną paskesnį vaiką. Galimybes toliau didinti papildomą neapmokestinamąjį pajamų dydį vieną ar du vaikus auginantiems asmenims siūlyti svarstyti sudarant 2009 metų valstybės biudžetą.

2. Atkreipti Lietuvos Respublikos Seimo dėmesį į tai, kad pagal Lietuvos Respublikos mokesčių administravimo įstatymo (Žin., 2004, Nr. 63-2243) 3 straipsnio 3 dalies nuostatas Lietuvos Respublikos mokesčių įstatymai, nustatantys naują mokestį, mokesčio lengvatą arba iš esmės pakeičiantys apmokestinimo tam tikru mokesčiu tvarką, turėtų įsigalioti ne anksčiau kaip po 6 mėnesių nuo jų paskelbimo dienos.

Ministras Pirmininkas	Gediminas Kirkilas

Finansų ministras	Rimantas Šadžius

______________